C 152/156
EL
Επίσημη Εφημερίδα της Ευρωπαϊκής Ένωσης
6.4.2022
3.4.
Επανεπένδυση των εσόδων του ΣΕΔΕ 3.4.1.
Τα έσοδα που προκύπτουν από το ΣΕΔΕ πρέπει να επενδυθούν στον τομέα για τη στήριξη ενός κοινωνικά και περιβαλλοντικά βιώσιμου τομέα, καθώς και μιας δίκαιης μετάβασης.
Είναι γνωστό ότι για τη μετάβαση του κλάδου των αεροπορικών μεταφορών σε ουδέτερο ισοζύγιο άνθρακα θα απαιτηθούν σημαντικές επενδύσεις και το ΣΕΔΕ αποτελεί ευκαιρία για την παροχή των απαραίτητων επενδύσεων.
Οι επενδύσεις αυτές θα πρέπει να επικεντρωθούν στην αύξηση της διαθεσιμότητας και της χρήσης των SAF, μειώνοντας παράλληλα το κόστος τους, ώστε να διασφαλιστεί ότι οι χρήστες θα μπορέσουν να διατηρήσουν την κερδοφορία, απαλλάσσοντας παράλληλα τον τομέα από τις ανθρακούχες εκπομπές.
3.4.2.
Εκφράζουμε την ικανοποίησή μας για το υψηλό επίπεδο φιλοδοξίας της Ευρωπαϊκής Επιτροπής όσον αφορά τις πτυχές της δέσμης μέτρων προσαρμογής στον στόχο του 55 % που σχετίζονται με τις αεροπορικές μεταφορές, και στηρίζουμε τη συνεχή ανάπτυξη βιώσιμων μέτρων στον τομέα των αεροπορικών μεταφορών τόσο κατά την αναθεώρηση της οδηγίας για το ΣΕΔΕ όσο και με την πρόταση κανονισμού για τη διασφάλιση ισότιμων όρων ανταγωνισμού για βιώσιμες αεροπορικές μεταφορές.
Οι δύο αυτές προτάσεις είναι συμπληρωματικές και, ως εκ τούτου, τα έσοδα από το ΣΕΔΕ θα πρέπει να στηρίζουν τους στόχους τους.
Συνεπώς, τα έσοδα από το ΣΕΔΕ θα πρέπει να χρησιμοποιηθούν για την προώθηση της πρόσβασης και τη μείωση του κόστους των SAF σε ολόκληρο τον ΕΟΧ.
Επιπλέον, το ΣΕΔΕ θα μπορούσε να παράσχει οικονομική ενίσχυση σε αερολιμένες, προμηθευτές καυσίμων και εταιρείες παροχής υπηρεσιών εδάφους για τη μετάβαση στις νέες απαιτήσεις αναφορικά με τη διαθεσιμότητα SAF στα αεροδρόμια.
3.4.3.
Τα έσοδα θα πρέπει επίσης να επανεπενδύονται σε αναπτυξιακά έργα που θα μειώσουν περαιτέρω τον περιβαλλοντικό αντίκτυπο των αεροπορικών μεταφορών.
Η τεχνολογία, όπως τα καύσιμα υδρογόνου, αποτελεί επιλογή για τη μακροπρόθεσμη μείωση των επιπτώσεων των αεροπορικών μεταφορών.
Ωστόσο, η τεχνολογία αυτή είναι απαγορευτική από πλευράς κόστους και απέχει πολύ από την εφαρμογή της στην αγορά, αν και οι επενδύσεις σε έργα υδρογόνου και άλλα εναλλακτικά καύσιμα θα στηρίξουν τη μείωση του κόστους και την υψηλότερη διάδοσή της συν τω χρόνω.
3.4.4.
Τα έσοδα πρέπει επίσης να στηρίξουν τη δίκαιη μετάβαση για τους εργαζομένους στον κλάδο των αεροπορικών μεταφορών που επλήγησαν από την κλιματική αλλαγή.
Αναμένεται ότι ορισμένες αεροπορικές υποδομές θα εκλείψουν με την πάροδο του χρόνου παράλληλα με την εξέλιξη της τεχνολογίας.
Οι εργαζόμενοι σε αυτές μπορεί να μείνουν άνεργοι και απαιτούνται δυνατότητες απόκτησης νέων δεξιοτήτων και αναβάθμισης των δεξιοτήτων, ούτως ώστε να μπορέσουν να μεταβούν σε νέες πράσινες και βιώσιμες θέσεις εργασίας.
Προκειμένου να υλοποιηθεί αυτό, θα μπορούσε να δημιουργηθεί ένα κοινωνικό ταμείο στον τομέα των αεροπορικών μεταφορών που θα καθιστά εφικτή την κατάρτιση και τη μετάβαση των εργαζομένων στον τομέα των αεροπορικών μεταφορών.
Η διαχείριση αυτού του ταμείου θα μπορούσε να γίνεται από την Ευρωπαϊκή Επιτροπή, με τη στήριξη τόσο των εργοδοτών όσο και των συνδικαλιστικών ενώσεων.
3.4.5.
Εκτός από το ταμείο, η Ευρωπαϊκή Επιτροπή θα πρέπει να συνεργαστεί με τα ΕΣΕ, τις τομεακές επιτροπές κοινωνικού διαλόγου και άλλα κοινά φόρουμ, όπως η στρογγυλή τράπεζα για τις αερομεταφορές, σχετικά με τον συνεχιζόμενο αντίκτυπο του αναθεωρημένου ΣΕΔΕ καθ’ όλη τη διάρκεια της εφαρμογής του.
Ιδιαίτερη προσοχή θα πρέπει να δοθεί στην έναρξη κοινωνικού διαλόγου με τους εργαζόμενους και στην κατανόηση των αναγκών και των προβληματισμών τους όσον αφορά τις βιώσιμη αεροπορικές μεταφορές και τη δίκαιη μετάβαση στον τομέα.
3.5.
Επέκταση των διατροπικών μεταφορών 3.5.1.
Οι διατροπικές μεταφορές αποτελούν απλό και οικονομικά αποδοτικό τρόπο για την άμεση μείωση των κλιματικών επιπτώσεων των μεταφορών.
Σήμερα, πολλές αεροπορικές εταιρείες παρέχουν ήδη στους επιβάτες τη δυνατότητα να προμηθεύονται διατροπικά εισιτήρια, ιδίως μέσω συμφωνιών με σιδηροδρομικές επιχειρήσεις.
Οι συμφωνίες αυτές καθιστούν εφικτή τη συνολική μείωση των πτήσεων, ενώ προωθούν και την αποτελεσματική χρήση βιώσιμων μαζικών μεταφορών.
3.5.2.
Η πρόταση θα πρέπει να ενθαρρύνει τους μεταφορείς να αναπτύξουν δίκτυα διατροπικών μεταφορών στις κύριες βάσεις τους, ώστε να καταστεί δυνατή η επέκτασή τους σε ένα μεγαλύτερο δίκτυο, μειώνοντας παράλληλα τις περιττές πτήσεις πολύ μικρών αποστάσεων.
Αυτό θα μπορούσε να ενθαρρυνθεί με την αύξηση του επιπέδου των δωρεάν δικαιωμάτων που παρέχονται αντ’ αυτών σε άλλα σημεία του δικτύου της αεροπορικής εταιρείας σε περιοχές που δεν διαθέτουν κατάλληλες σιδηροδρομικές συνδέσεις όταν οι αεροπορικές εταιρείες μεταφέρουν δρομολόγια σε μη εναέριους τρόπους μεταφοράς.
3.6.
Περιφερειακή συνδεσιμότητα 3.6.1.
Ελλείψει εναλλακτικής μορφής μεταφοράς, υπάρχει κίνδυνος το ΣΕΔΕ να οδηγήσει σε μειωμένη συνδεσιμότητα με απομακρυσμένες περιοχές της Ευρώπης.
Είναι σημαντικό κάθε δράση που αναλαμβάνεται να μην απειλεί τη συνδεσιμότητα των περιφερειακών ευρωπαϊκών περιοχών και των κρατών μελών.
3.6.2.
Οι περιφερειακές περιοχές βασίζονται στην αεροπορία για να διασφαλίσουν τη συνδεσιμότητα και την οικονομική τους ανάπτυξη.
Η εξάρτησή τους οφείλεται στον απομακρυσμένο και νησιωτικό χαρακτήρα τους, στο μικρό τους μέγεθος και στη μεγάλη εξάρτησή τους από τη σύνδεση με την ενδοχώρα για αγαθά, πρόσβαση σε υπηρεσίες, συνδεσιμότητα και εδαφική συνοχή.